ASIAN รายได้เพิ่ม-ต้นทุนการเงินลด ดันกำไรปี 63 โตแกร่ง 5 เท่าตัว แจกปันผลหุ้น-เงินสด
ASIAN รายได้เพิ่ม-ต้นทุนการเงินลด ดันกำไรปี 63 โตแกร่ง 5 เท่าตัวมาที่ 818 ลบ. เคาะแจกปันผลหุ้น-เงินสด
25 ก.พ. 2564

บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN รายงานผลการดำเนินงานงวดไตรมาส 4 และงวดปี 2563 มีกำไรสุทธิ ดังนี้

ทั้งนี้ รายได้จากการขายและบริการ สำหรับไตรมาส 4 ปี 2563 เพิ่มขึ้นราว 15.4% หรือเพิ่มขึ้น 305 ล้านบาท มาอยู่ที่ 2,283 ล้านบาท และรายได้จากการขายและบริการรวมสำหรับปี 2563 อยู่ที่ 8,645 ล้านบาท เพิ่มขึ้นราว 5.5% จากปีก่อนหน้า โดยเพิ่มขึ้นจากยอดขายกลุ่มอาหารสัตว์เลี้ยงและกลุ่มอาหารสัตว์น้ำ ขณะที่ยอดขายกลุ่มอาหารแช่เยือกแข็งและกลุ่มทูน่าลดลง
ด้านกำไรขั้นต้นสำหรับไตรมาสสุดท้ายของปี และสำหรับปี 2563 อยู่ที่ราว 318 ล้านบาท และ 1,393 ล้านบาท หรือคิดเป็น 13.9% และ 16.1% ตามลำดับ อัตรากำไรเพิ่มขึ้นอย่างมากจากการเปลี่ยนแปลงสัดส่วนผลิตภัณฑ์ ลดสินค้าโภคภัณฑ์ที่มีกำไรต่ำ และเพิ่มสินค้ามูลค่าเพิ่มที่มีกำไรสูง และยอดขายอาหารสัตว์เลี้ยงที่เพิ่มมากขึ้น ตลอดจนการเพิ่มประสิทธิภาพในกระบวนการทำงานทั่วทั้งองค์กร
ส่วนค่าใช้จ่ายในการดำเนินงาน ประกอบด้วยค่าใช้จ่ายในการขาย และค่าใช้จ่ายในการบริหาร ซึ่งสำหรับไตรมาสที่ 4 ปี 2563 และ ค่าใช้จ่ายสำหรับปี 2563 เพิ่มขึ้นราว 29 ล้านบาท และ 103 ล้านบาท มาอยู่ที่ 172 ล้าน และ 643 ล้านบาทตามลำดับ เพิ่มขึ้น 7% จากไตรมาสเดียวกันปีก่อนหน้า และเพิ่มขึ้น 19% จากปีก่อนหน้า ซึ่งส่วนใหญ่เป็นค่าใช้จ่ายในการตั้งสำรองสินค้า เสื่อมสภาพและสินค้าเสียหาย และค่าใช้จ่ายในการขายที่เพิ่มขึ้นในปี 2563 ค่าใช้จ่ายในการดำเนินงานคิดเป็น 7.4% ของยอดขาย เพิ่มขึ้นเล็กน้อยราว 0.8% เมื่อเทียบกับ 6.6% ในปี 2562
ขณะที่ต้นทุนทางการเงินสำหรับไตรมาสที่ 4 ปี 2563 และสำหรับปี 2563 อยู่ที่ประมาณ 14 ล้านบาทและ 71 ล้านบาท ตามลำดับ ลดลงราว 40% เมื่อเทียบกับไตรมาสเดียวกันปีก่อนหน้า และลดลง 31% เมื่อเทียบกับปีก่อนหน้า โดยปัจจัยหลักมาจากการที่มีการจ่ายคืนเงินกู้ให้สถาบันการเงินในช่วงระหว่างปี 2562 และ 2563
พร้อมกันนี้ บริษัทมีมติจ่ายปันผลจากกำไรสะสม เป็นหุ้นปันผลสัดส่วน 2 ต่อ 1 และปันผลเป็นเงินสด 0.55 บาทต่อหุ้น กำหนดวันที่ไม่ได้รับสิทธิปันผล หรือ XD วันที่ 29 เม.ย. 64 และกำหนดจ่าย 17 พ.ค.64